Vilhelm Már Þorsteinsson er forstjóri Eimskips . Stjórn Eimskips tók í gær ákvörðun um að hefja endurkaup hlutabréfa fyrirtækisins fyrir allt að 500 milljónir króna . Endurkaupin munu að hámarki nema 3.125.000 hluta eða um 1,6% af útgefnum hlutum í félaginu . Gert er ráð fyrir að endurkaup samkvæmt áætluninni hefjist í dag , 2. desember og mun áætlunin vera í gildi fram til 24. janúar 2020 , nema skilyrði um hámarkskaup verði uppfyllt fyrir þann tíma . Endurkaupin eru í samræmi við samþykktir félagsins frá júlí 2018 . Samkvæmt tilkynningu frá Eimskip segir að gengi á hlut skuli ekki vera hærra en hæsta gengi af eftirfarandi ; lokagengi síðasta viðskiptadags , síðustu óháðu viðskipta eða í hæsta fyrirliggjandi óháða kauptilboði á þeim markaði sem viðskipti eru átt með hlutabréf í Eimskip . Hámarksmagn hvers viðskiptadags er fjórðungur af meðaltali daglegra viðskipta með hlutabréf félagsins á aðalmarkaði í nóvember 2019 . Hámarksfjöldi leyfilegra hluta á hverjum viðskiptadegi verður því 69.185 . „ Endurkaupaáætlun verður framkvæmd af Íslandsbanka sem tekur allar viðskiptaákvarðanir er varða kaup á hlutum og tímasetningu kaupanna , óháð félaginu . Framkvæmd endurkaupaáætlunarinnar verður í samræmi við lög um hlutafélög nr. 2 / 1995 og viðauka við reglugerð um innherjaupplýsingar og markaðssvik nr. 630 / 2005 . Viðskipti með eigin hluti í samræmi við endurkaupaáætlunina verða tilkynnt eigi síðar en við lok sjöunda viðskiptadags eftir að viðskiptin fara fram , “ segir í tilkynningunni frá Eimskip .